Document ID: 32008D0278

KOMMISSIONENS BESLUTNING
af 26. marts 2008
om ændring af beslutning 2006/589/EF for så vidt angår aviglycin HCl
(meddelt under nummer K(2008) 1071)
(EØS-relevant tekst)
(2008/278/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 6, stk. 3, og
ud fra følgende betragtninger:
(1)
Det Forenede Kongerige modtog den 27. oktober 2004 en ansøgning i henhold til artikel 6, stk. 2, i direktiv 91/414/EØF fra Valent Bioscience om optagelse af aktivstoffet aviglycin HCl i bilag I til direktiv 91/414/EØF.
(2)
Ved Kommissionens beslutning 2006/589/EF (2) blev det bekræftet, at dossieret ved en første vurdering var »komplet«, idet det principielt kunne anses for at opfylde data- og informationskravene i bilag II og III til direktiv 91/414/EØF.
(3)
Medlemsstaterne fik derved mulighed for midlertidigt at godkende plantebeskyttelsesmidler, der indeholder aviglycin HCl, i overensstemmelse med artikel 8, stk. 1, i direktiv 91/414/EØF. Ingen medlemsstat har udnyttet denne mulighed.
(4)
Det Forenede Kongerige har som rapporterende medlemsstat over for Kommissionen anført, at en grundig behandling af dossieret har afsløret, at flere supplerende data, der kræves i henhold til bilag II og III til direktiv 91/414/EØF, endnu ikke forelå. Følgelig kan dossieret ikke længere betragtes som komplet.
(5)
Anmelderen af aviglycin HCl har underrettet Det Forenede Kongerige og Kommissionen om, at han ikke har til hensigt at bidrage yderligere til den igangværende evaluering og at forelægge yderligere data. Som følge heraf er det klart, at dossieret ikke vil blive færdiggjort, og at det således vil være umuligt for den rapporterende medlemsstat at udarbejde en vurderingsrapport vedrørende aviglycin HCl og sende den til Kommissionen, Den Europæiske Fødevaresikkerhedsautoritet og de øvrige medlemsstater. Muligheden for at give midlertidig godkendelse bør derfor bortfalde.
(6)
Der er ikke behov for en frist til bortskaffelse, opbevaring, afsætning eller anvendelse af bestående lagre af plantebeskyttelsesmidler, der indeholder aviglycin HCl, da ingen medlemsstat midlertidigt har godkendt dette aktivstof.
(7)
Beslutning 2006/589/EF bør derfor ændres i overensstemmelse hermed.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2006/589/EF erstattes af bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 26. marts 2008.

Labels: 10
0
3
6